સોનાલી મહેશભાઈ પટેલ..!! ખુબ જ દેખાવડી છોકરી હતી.. બાર સુધી ભણેલ છોકરી પણ ગજબની સમજણ ધરાવતી હતી. નાનપણમાં જ એમની માતા અવસાન પામેલી.. સોનાલી જયારે લગભગ પાંચ વરસની હતી ત્યારેજ આ આકસ્મિક ઘટના બની હતી. એના પિતાજીએ બીજા લગ્ન કર્યા હતા. અને પરિણામે સોનાલી એના મામા ઝવેરભાઈ ને ત્યાં રહીને ઉછેર પામી હતી. એના મામી મંદા બેને સોનાલીને સગી દીકરી કરતા વિશેષ સાચવી હતી. બહુ ઓછા ભાણેજડુંના ભાગ્યમાં આવી મંદા જેવી મામીઓ મળે પણ સોનાલી એમાં અપવાદરૂપ હતી. નાની ઉમરમાં સોનાલીને ખુબજ સમજણ આવી ગઈ હતી. હજુ તો એ આઠમા ધોરણમાં હતી ત્યાંજ એ ઘરના તમામ કામ કરતી હતી. ધોરણ બાર પછી સોનાલીએ ભણવાનું છોડી દીધું હતું. એના મામા હવે એની માટે વેવિશાળ શોધતા હતા. સોનાલી ચોવીસ વરસની થઇ ત્યારે એના પિતાજી એને લેવા આવ્યા હતા. આટલા વરસો પછી અચાનક એના પિતાજી એને મળવા આવ્યા હતા. સોનાલી ખુબ જ રડી હતી એના પિતાજીને જોઈ ને!!